Дызыщыгугъ ныбжьыщIэхэр
Мы гъэм ди къэралым щагъэлъапIэ Урысейм и япэ Къэрал Думэр илъэси 110-рэ зэрырикъур. Абы и щIыхькIэ Къэбэрдей-Балъкъэрым и школхэм мэлыжьыхь мазэр икIыху щрагъэкIуэкIащ КъБР-м и депутатхэр зыхэта дерс зэIухахэмрэ щIэныгъэ конференцхэмрэ.
КъБР-м и Жылагъуэ палатэм и Аппаратым и унафэщI, КъБР-м и Парламентым ЕгъэджэныгъэмкIэ, щIэныгъэмрэ щIалэгъуалэ политикэмкIэ и комитетым хэт Саенкэ Татьянэ иджыблагъэ яIущIащ Май къалэм дэт школ №3-мрэ Ново-Ивановскэ къуажэм щыIэ лицей №7-мрэ щеджэхэм. Депутатыр ныбжьыщIэхэм яхутепсэлъыхьащ урысей парламентаризмэм и тхыдэм.
ШколакIуэхэм ирагъэлъэгъуащ парламентаризмэм и тхыдэм теухуа слайдхэмрэ сурэтхэмрэ.
НыбжьыщIэхэм щIэщыгъуэ ящыхъуащ парламентаризмэм теухуауэ къащIари.
Саенкэ Татьянэ тепсэлъыхьащ УФ-м и Къэрал Думэм и гъэпсыкIэм, фракцэхэм, комитетхэм. Щхьэхуэу къытеувыIащ КъБР-м и Парламентымрэ 2016 гъэм Къэрал Думэм и депутатхэр зэрыхахыну щIыкIэмрэ. Абы жэуап иритащ еджакIуэхэм я упщIэхэм. НыбжьыщIэхэм яфIэгъэщIэгъуэнт депутат ухъун папщIэ пщIэн хуейр.
— Япэрауэ, уи IэщIагъэм фIы дыдэу хэпщIыкIын, жылагъуэ Iуэхум жыджэру ухэтын хуейщ, — жиIащ Саенкэ Татьянэ. — Абы папщIэ иджыпсту щыщIэдзауэ фи зэфIэкIыр вгъэлъэгъуэн хуейщ сабий, ныбжьыщIэ жылагъуэ зэгухьэныгъэхэм фыхыхьэурэ. Илъэс 18-м щегъэжьауэ КъБР-м и Парламентым дэлажьэ ЩIалэгъуалэ палатэм, КъБР-м и Жылагъуэ палатэм дэлажьэ ЩIалэгъуалэ советым хагъэхьэнухэр щыхах IэIэтхэм фыхэтыну фыхуитщ. Нобэ абыхэм хэтщ щIалэгъуалэ жыджэрхэр. НыбжьыщIэхэм загъасэ гупым хэту лэжьэфу, хабзэм хащIыкI мэхъу, волонтёр къалэнхэр ягъэзащIэ, жылагъуэм дежкIэ мыхьэнэ зиIэ Iуэхухэр яубзыху.
